**Работник, притиснат от дърво**

1. **Обстоятелства:**

Пострадалото лице е назначено с трудов договор на длъжността „машинен оператор дърводобив”. В деня на злополуката бригадата е работила на горски терен с наклон около 40° /горско дере със стръмни склонове/. Повалено е дърво с дължина около 25 метра, окастрени са клоните и стеблото е разкроен на две секции – горна /откъм върха на дървото/ и долна /откъм дънера на дървото/. Горната секция е била извозена до склада за разкрояване. Долната секция с дължина 13 метра и диаметър около 60 см, е била в нестабилно и неукрепено положение, а дебелата част на секцията е била на по-високо ниво от тънката част. Пострадалият е застанал под тънката част на секцията в основата на дерето и при опита да завърже със синджир същата, с цел изтегляне от трактора, секцията излиза от равновесие, поваля пострадалия, преминава през крайниците му и притиска гръдния му кош. Вследствие на тежката травма лицето умира по-късно в болнично заведение.

**Причини за злополуката, нарушени нормативните актове и лица, допуснали нарушения:**

1. Работодателят е разработил „Инструкция за безопасност и здраве при работа с трактори и извоз на дървени материали с трактори”, но същата не е утвърдена от него, в нарушение изискванията на чл.277, ал.1 от Кодекса на труда.

2. Ръководителят на обекта не е инструктирал работниците за особеностите и безопасността при работа в този дърводобивен обект и не е оформил инструктажа като извънреден, в нарушение изискванията на чл.16, ал.3 и чл.11, ал.5 от Наредба № РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ бр.102/2009 г.), във връзка с т.1.5 от раздел 1 – Общи изисквания от Инструкция №1 за безопасност и здраве при сечта и първична обработка на дървени материали с моторни верижни триони”.

3. Предоставената „Инструкция за безопасност и здраве при работа с трактори и извоз на дървени материали с трактори” не съдържа необходимата информация и в нея не са съобразени всички изисквания и принципи на чл.166, ал.3 от Наредба №7 от 23 септември 1999 г. за минималните изисквания за здравословни и безопасни условия на труд на работните места и при използване на работно оборудване (ДВ бр.88/99 г.).

4. Работодателят не е документирал в Книга за инструктаж, съгласно приложение №1 от Наредба № РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ бр.102/2009 г.), инструктаж на работното място на пострадалото лице и на всички останали работници и служители, по правилата за осигуряване на здравословни и безопасни условия на труд, в нарушение изискванията на чл.11, ал.5 от същата наредба.

5. Пострадалото лице не е спазило изискванията за здравословни и безопасни условия на труд, като не се е погрижил за здравето и безопасността си в съответствие с квалификацията си и дадените му от работодателя отговорности, записани в длъжностната му характеристика. При работа на тежък горски терен в дере със стръмни склонове с наклон около 40° и при опит да завърже със синджир долната секция на отсечено дърво за извозването й с трактор до склада за разкройване, пострадалият е застанал от долната страна на секцията, т.е. откъм ниската част на склона на дерето, което е позволило на дървото при претъркулването му да премине през краката му и да го притисне върху гърдите, в нарушение изискванията на чл.33 от Закона за здравословни и безопасни условия на труд (обн. ДВ бр.124/1997 г.), във връзка с т.3, раздел III на Отговорности на длъжността от длъжностна характеристика на длъжност „Машинен оператор дърводобив”.

6. В дружеството не е утвърден списък на работните места и видовете работа, за които на работещите се осигуряват лични предпазни средства и специални работни облекла, не е определен видът, сроковете за износване и условията за използването им. Това е нарушение на изискванията на чл.247, ал.1 от Наредба №7 от 23 септември 1999т. за минималните изисквания за здравословни и безопасни условия на труд на работните места и при използване на работно оборудване (ДВ бр.88/99 г.).

7. Работодателят не е предоставил безплатно специално работно облекло и лични предпазни средства на всички работници и служители, извършващи дърводобивна дейност в горското стопанство, с което са нарушени изискванията на чл.284, ал.1 от Кодекса на труда.

**Предприети мерки:**

* Дадени са предписания за всяко констатирано нарушение.
* За констатираните нарушения, посочени в т.1, т.4 и т.7, на работодателя са съставени АУАН-и.